b'\n_START_ARTICLE_\nZoran Filipovi\xc4\x87\n_START_SECTION_\nUra pelaajana\n_START_PARAGRAPH_\nFilipovi\xc4\x87 aloitti uransa Belgradin Punaisen t\xc3\xa4hden riveiss\xc3\xa4 vuonna 1970. Kymmenen seurassa viett\xc3\xa4m\xc3\xa4ns\xc3\xa4 vuoden aikana Filipovi\xc4\x87 juhli kolmea Jugoslavian mestaruutta ja yht\xc3\xa4 cup-voittoa. Kaudella 1976\xe2\x80\x9377 h\xc3\xa4n voitti Jugoslavian liigan maalikuninkuuden 21 osumallaan. Filipovi\xc4\x87 on 39 maalillaan my\xc3\xb6s Punaisen t\xc3\xa4hden paras europelien maalintekij\xc3\xa4. Kaiken kaikkiaan Filipovi\xc4\x87 esiintyi juniori- ja aikuisten ottelut huomioiden Punaisen t\xc3\xa4hden paidassa 477 kertaa ja teki hurjat 302 maalia._NEWLINE_1980 Filipovi\xc4\x87 siirtyi ulkomaille. Belgiassa Club Bruggessa viett\xc3\xa4m\xc3\xa4ns\xc3\xa4 kauden j\xc3\xa4lkeen h\xc3\xa4n suuntasi portugalilaiseen SL Benficaan. Lissabonilaisseurassa Filipovi\xc4\x87 voitti Portugalin mestaruuden ja cupin kaudella 1982\xe2\x80\x9383. H\xc3\xa4n oli my\xc3\xb6s viem\xc3\xa4ss\xc3\xa4 omalta osaltaan Benficaa UEFA Cupin loppuotteluun samalla kaudella. Kaksiosaisessa finaalissa RSC Anderlecht oli kuitenkin parempi yhteismaalein 2\xe2\x80\x931. Filipovi\xc4\x87 lopetti uransa kauteen 1984\xe2\x80\x9385 Boavistan paidassa._NEWLINE_Jugoslavian maajoukkueessa Filipovi\xc4\x87 ei koskaan onnistunut tekem\xc3\xa4\xc3\xa4n l\xc3\xa4pimurtoaan. H\xc3\xa4nelle kertyi kaikkiaan vain 13 A-maaottelua ja niiss\xc3\xa4 kaksi maalia.\n_START_SECTION_\nUra valmentajana\n_START_PARAGRAPH_\nFilipovi\xc4\x87 aloitti valmennusuransa Boavistan apulaisvalmentajana 1985. Kolmen kauden j\xc3\xa4lkeen h\xc3\xa4n sai ensimm\xc3\xa4isen tilaisuutensa p\xc3\xa4\xc3\xa4valmentajana SC Salgueirosissa. H\xc3\xa4n toimi pienen portugalilaisseuran valmentajana kaikkiaan viisi kautta, kunnes siirtyi 1993 SC Beira-Marin per\xc3\xa4simeen. Pesti aveirolaisseurassa j\xc3\xa4i yhden kauden mittaiseksi._NEWLINE_J\xc3\xa4tetty\xc3\xa4\xc3\xa4n Portugalin kent\xc3\xa4t Filipovi\xc4\x87 on toimi Jugoslavian jalkapallomaajoukkueen apuvalmentajana kahteen otteeseen. H\xc3\xa4n kuului Slobodan Santra\xc4\x8din valmennusryhm\xc3\xa4\xc3\xa4n, kun Jugoslavia eteni 1.pudotuspelikierrokselle MM-kisoissa 1998. _NEWLINE_Kaudella 1998\xe2\x80\x9399 Filipovi\xc4\x87 toimi Vujadin Bo\xc5\xa1kovin apulaisena italialaisseura UC Sampdoriassa. H\xc3\xa4n siirtyi Bo\xc5\xa1kovin aisapariksi Jugoslavian maajoukkueeseen ja oli mukana johdattamassa Jugoslaviaa EM-kisojen 2000 puoliv\xc3\xa4lieriin._NEWLINE_Vuonna 2001 Filipovi\xc4\x87 palasi p\xc3\xa4\xc3\xa4valmentajan teht\xc3\xa4viin korvaten Slavoljub Muslinin Belgradin Punaisen t\xc3\xa4hden p\xc3\xa4\xc3\xa4valmentajana. Kaksi kautta seurassa toivat Filipovi\xc4\x87ille vain yhden cup-voiton kaudella 2001\xe2\x80\x9302. _NEWLINE_J\xc3\xa4tetty\xc3\xa4\xc3\xa4n Punaisen t\xc3\xa4hden kauden 2002\xe2\x80\x9303 j\xc3\xa4lkeen Filipovi\xc4\x87 oli nelisen vuotta sivussa valmennusteht\xc3\xa4vist\xc3\xa4. Helmikuussa 2007 h\xc3\xa4net nimitettiin hiljan itsen\xc3\xa4istyneen Montenegron maajoukkueen p\xc3\xa4\xc3\xa4valmentajaksi. Filipovi\xc4\x87in johdolla Montenegro l\xc3\xa4hti historiansa ensimm\xc3\xa4isiin arvokisakarsintoihinsa syksyll\xc3\xa4 2008. Piskuinen maajoukkue j\xc3\xa4i lopulta karsintalohkossaan toiseksi viimeiseksi, taakse j\xc3\xa4i ainoastaan Georgia. Tammikuussa 2010 kroatialainen Zlatko Kranj\xc4\x8dar korvasi h\xc3\xa4net maajoukkueen p\xc3\xa4\xc3\xa4valmentajana. _NEWLINE_Maaliskuussa 2010 Filipovi\xc4\x87 siirtyi kolmikuukautisella sopimuksella Romanian liigan h\xc3\xa4nnille juuttuneen nousijajoukkue FC Ceahl\xc4\x83ul Piatra Neam\xc5\xa3in p\xc3\xa4\xc3\xa4valmentajana.  Kes\xc3\xa4kuussa 2010 Filipovi\xc4\x87ista tuli etel\xc3\xa4afrikkalaisen Golden Arrowsin p\xc3\xa4\xc3\xa4valmentaja.  H\xc3\xa4n sai potkut maaliskuussa 2011. _NEWLINE_Marraskuussa 2011 Filipovi\xc4\x87ista tuli kazakstanilaisen FK Atyraun p\xc3\xa4\xc3\xa4valmentaja kauden loppuun ulottuvalla sopimuksella.'